CELEX: 52016PC0275
Language: lt
Date: 2016-05-04
Title: Pasiūlymas TARYBOS ĮGYVENDINIMO SPRENDIMAS kuriuo pateikiama rekomendacija dėl laikinos vidaus sienų kontrolės išimtinėmis aplinkybėmis, keliančiomis pavojų bendram Šengeno erdvės veikimui

EUROPOS KOMISIJA
            Briuselis, 2016 05 04
            COM(2016) 275 final
            2016/0140(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo pateikiama rekomendacija dėl laikinos vidaus sienų kontrolės išimtinėmis aplinkybėmis, keliančiomis pavojų bendram Šengeno erdvės veikimui
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Įvadas
            
            
               Po staigaus mišrių migracijos srautų padidėjimo nuo 2015 m. vasaros ES ištiko beprecedentė migracijos ir pabėgėlių krizė. Dėl to kilo didžiulių sunkumų užtikrinant veiksmingą išorės sienų kontrolę pagal Šengeno acquis ir priimant atvykstančius migrantus bei tvarkant su jais susijusius dokumentus. Krizė atskleidė ir platesnio masto struktūrinių Sąjungos išorės sienų apsaugos trūkumų.
            
            
               Šie įvykiai, visų pirma dėl geografinės padėties, ypač paveikė Graikijos Respubliką – į Egėjo jūros salas atvykstančių migrantų skaičius padidėjo dramatiškai. Šis srautas tokio masto, kad padarytų didžiulį spaudimą bet kurios valstybės narės išorės sienų kontrolei. 
            
            
               Šengeno vertinimo mechanizmas
            
            
               Remiantis Tarybos reglamentu (ES) Nr. 1053/2013
                  1
                ir 2015 m. metine vertinimo programa
                  2
               , 2015 m. lapkričio 10–13 d. iš anksto nepranešus surengtas vizitas vietoje, per kurį įvertinta, kaip Graikijos Respublika įgyvendina Šengeno acquis išorės sienų valdymo srityje prie savo sausumos (Orestiadoje, Filakyje, Kastanijoje, Nea Visoje) ir jūrų (Chio ir Samo salose) sienų su Turkija.
            
            
               2016 m. vasario 2 d. Komisija priėmė įgyvendinimo sprendimą, kuriuo priimama vertinimo, kaip Graikijos Respublika taiko Šengeno acquis išorės sienos valdymo srityje, ataskaita
                  3
               , ir jame nurodė, kad esama rimtų išorės sienų kontrolės vykdymo trūkumų, kuriuos Graikijos valdžios institucijos turi šalinti ir spręsti. Šie rimti trūkumai, susiję su išorės sienų kontrolės vykdymu, reiškia tai, kad nevykdomi Reglamento (ES) Nr. 1053/2013 16 straipsnio 1 ir 4 dalyse nustatyti įsipareigojimai.
            
            
               2016 m. vasario 12 d. Taryba, remdamasi Reglamento (ES) Nr. 1053/2013 15 straipsniu, priėmė rekomendacijas dėl vertinimo metu nustatytų rimtų trūkumų šalinimo ir nurodė jų įgyvendinimo prioritetus. Kad nekiltų pavojus Šengeno erdvės veikimui, Graikijos valdžios institucijos turėtų imtis atitinkamų priemonių užtikrinti, kad išorės sienų kontrolė būtų vykdoma prie visų Graikijos Respublikos išorės sienų ir kad ji atitiktų Šengeno acquis.
            
            
               2016 m. vasario 24 d. Komisija, remdamasi 2006 m. kovo 15 d. Tarybos reglamento (EB) Nr. 562/2006, nustatančio taisyklių, reglamentuojančių asmenų judėjimą per sienas, Bendrijos kodeksą
                  4
               , (tuo metu galiojusio Šengeno sienų kodekso) 19b straipsniu, priėmė rekomendacijas dėl konkrečių priemonių, kurių po 2016 m. vasario 2 d. vertinimo ataskaitos turi imtis Graikijos Respublika, kad užtikrintų atitiktį 2016 m. vasario 12 d. Tarybos rekomendacijoms. 
            
            
               2016 m. kovo 12 d. Graikijos Respublika, vadovaudamasi Reglamento (ES) Nr. 1053/2016 16 straipsnio 1 dalimi, pateikė vertinimo ataskaitoje nustatytų trūkumų, apie kuriuos kalbama į Tarybos rekomendacijoje, pašalinimo veiksmų planą. 2016 m. balandžio 12 d. Komisija, vadovaudamasi Reglamento (ES) Nr. 1053/2016 16 straipsnio 2 dalimi, pateikė Tarybai šio veiksmų plano tinkamumo įvertinimą. Komisija padarė išvadą, kad Graikija padarė didelę pažangą. Tačiau Graikijos institucijų pateiktą veiksmų planą reikia toliau tobulinti, siekiant visapusiškai ištaisyti trūkumus, nustatytus atlikus 2015 m. lapkričio mėn. vertinimą. Visų pirma reikia patikslinti daugumos veiksmų terminus, atsakomybę ir finansinį planavimą. Be to, kai kurių veiksmų dar negalima pripažinti tinkamai įvykdytais arba užbaigtais
                  5
               .
            
            
               Dabar vykdoma laikina vidaus sienų kontrolė
            
            
               Rekordinis nuo 2015 m. į Europos Sąjungą atvykusių migrantų skaičius ir trūkumai prie tam tikrų Graikijos išorės sienų ruožų, nustatyti per 2015 m. lapkričio mėn. atliktą vertinimą, sukėlė nemažą antrinį judėjimą, todėl kelios valstybės narės laikinai atnaujino vidaus sienų (visų ar tam tikrų jų atkarpų) kontrolę dėl rimtos grėsmės viešajai tvarkai ar vidaus saugumui, kurią kelia nekontroliuojamai plūstantys asmenys, neturintys tinkamų dokumentų ir (arba) tinkamai neužregistruoti jiems atvykus į pirmąją ES valstybę narę. 
            
            
               Šiuo metu penkios Šengeno valstybės narės yra pranešusios Komisijai, kad vykdo laikiną savo vidaus sienų kontrolę reaguodamos į rimtą grėsmę viešajai tvarkai ar vidaus saugumui, kurią sukėlė neteisėtų migrantų antrinis judėjimas, nulemtas rimtų išorės sienų kontrolės trūkumų. Visos šios valstybės narės, vadovaudamosi atitinkamomis Šengeno sienų kodekso nuostatomis, keletą kartų pratęsė šias kontrolės priemones. Naujausi pateikti duomenys:
            
            
               Vokietija pranešė 2015 m. rugsėjo 13 d. – 2016 m. gegužės 13 d. vykdysianti visų vidaus sienų kontrolę, išskirtinį dėmesį skirdama Vokietijos ir Austrijos sausumos sienai. Sprendimas grindžiamas rimta grėsme vidaus saugumui ir viešajai tvarkai dėl masiškai plūstančių neteisėtų migrantų, kurių atveju nebuvo tinkamai nustatyta tapatybė, paimti pirštų atspaudai ir atlikta registracija jiems atvykus į ES. 
            
            
               Austrija pranešė 2015 m. rugsėjo 16 d. – 2016 m. gegužės 16 d. vykdysianti visų vidaus sienų kontrolę, išskirtinį dėmesį skirdama Austrijos ir Slovėnijos bei Austrijos ir Vengrijos sausumos sienoms. Sienų kontrolė grindžiama masiniu Austrijos sienas kertančių trečiųjų šalių piliečių antplūdžiu, darančiu didžiulį spaudimą avarinėms tarnyboms ir viešajai infrastruktūrai. 
            
            
               Švedija pranešė 2015 m. lapkričio 12 d. – 2016 m. gegužės 8 d. vykdysianti visų savo vidaus sienų kontrolę, išskirtinį dėmesį skirdama tam tikriems pietų ir vakarų regionų policijos prižiūrimiems uostams ir Zundo tiltui. Pirmasis sprendimas laikinai atnaujinti sienų kontrolę buvo grindžiamas beprecedenčiais mišraus pobūdžio migracijos srautais, keliančiais Švedijos visuomenės gyvenimo problemų. Vėlesni sprendimai taip pat buvo grindžiami dideliu prieglobsčio prašytojų skaičiumi ir pasekmėmis, kurių turėjo beprecedentis 2015 m. pateiktų prieglobsčio prašymų skaičius.
            
            
               Norvegija pranešė vykdysianti kontrolę 2015 m. lapkričio 26 d. – 2016 m. gegužės 12 d. Kontrolė atnaujinta prie visų vidaus sienų, tačiau daugiausia dėmesio skiriama visiems uostams, kuriuose vyksta susisiekimas keltais su Švedija, Vokietija ir Danija. Tiek sprendimas atnaujinti sienų kontrolę, tiek vėlesni sprendimai ją pratęsti buvo grindžiami nenuspėjamo migracijos spaudimo pasekmėmis ir su tuo susijusiomis Norvegijos visuomenės gyvenimo problemomis.  
            
         
         
            
               Danija pranešė 2016 m. sausio 4 d. – 2016 m. birželio 2 d. vykdysianti visų vidaus sienų kontrolę, išskirtinį dėmesį skirdama iš Vokietijos atvykstantiems keltams bei Danijos ir Vokietijos sausumos sienai. Nors pirminis sprendimas buvo grindžiamas netikėtais migracijos srautais ir kaimyninių šalių priimtomis priemonėmis, dėl kurių Kopenhagos srityje galėjo įstrigti labai daug neteisėtų migrantų, naujausiame pranešime akcentuojami neaiškumai dėl didelio ES jau esančių pabėgėlių ir migrantų skaičiaus.
            
            
               2015 m. spalio 23 d. nuomonėje
                  6
                Komisija aiškiai pripažino, kad Vokietijos ir Austrijos pritaikytos priemonės yra būtinos ir proporcingos. Remdamasi Vokietijos ir Austrijos valdžios institucijų pateikta informacija Komisija padarė išvadą, kad šios vidaus sienų kontrolės atnaujinimo priemonės yra tinkamas atsakas į nustatytą grėsmę vidaus saugumui ir viešajai tvarkai, atitinkantis Šengeno sienų kodeksą. Šią išvadą patvirtino ir vėliau gauta informacija bei duomenys iš šių ir kitų valstybių narių, šios srities ES agentūrų ir įstaigų bei Komisijos darbo grupių, dirbančių migrantų antplūdžio valdymo centruose.
            
            
               Komisija nuolat stebi padėtį visose valstybėse narėse ir vertina, ar atnaujinta vidaus kontrolė neviršija to, kas tikrai būtina. Šios priemonės nesukėlė didelių sutrikimų ir be reikalo neapribojo laisvo asmenų ir prekių judėjimo Šengeno erdvėje. Iš turimos informacijos taip pat matyti, kad pritaikytos priemonės labai padėjo atkurti tvarką valdant tam tikrus vidaus sienų ruožus kertančių asmenų srautą ir taip užkirto kelią antriniam judėjimui.
            
            
               Siekiant suderinto požiūrio į vidaus sienų kontrolę
            
            
               Komunikate „Grįžimas prie Šengeno erdvės nuostatų. Veiksmų planas“
                  7
               Komisija nurodė, kad, jeigu migracinis spaudimas tęsis ir rimti išorės sienų kontrolės trūkumai nebus pašalinti iki 2016 m. gegužės 12 d., vadovaujantis 2016 m. kovo 9 d. Europos Parlamento ir Tarybos reglamento (ES) 2016/399 dėl taisyklių, reglamentuojančių asmenų judėjimą per sienas, Sąjungos kodekso
                  8
                (dabar galiojantis Šengeno sienų kodeksas) 29 straipsniu, reikės pateikti Tarybai pasiūlymą, kuriame rekomenduojama siekti suderinto Sąjungos požiūrio į vidaus sienų kontrolę, kol bus ištaisyti arba pašalinti išorės sienų kontrolės struktūriniai trūkumai. Komunikate nustatyti veiksmai, kurių reikia imtis, kad vėliausiai iki 2016 m. pabaigos būtų grįžta prie normaliai veikiančios Šengeno erdvės. 
            
            
               Šengeno sienų kodekso 29 straipsnyje nustatyta konkreti išimtinėmis aplinkybėmis taikytina procedūra, kai bendram erdvės be vidaus sienų kontrolės veikimui kyla grėsmė dėl ilgalaikių rimtų išorės sienų kontrolės trūkumų, kurie buvo nustatyti valstybės narės vertinimo ataskaitoje, jeigu šios aplinkybės kelia rimtą grėsmę viešajai tvarkai ar vidaus saugumui Šengeno erdvėje arba jos dalyse ir jeigu visos kitos priemonės nustatytai rimtai grėsmei sumažinti buvo neveiksmingos. Tokiais atvejais Taryba kaip kraštutinę priemonę ginant bendrus Šengeno erdvės interesus gali rekomenduoti, kad viena ar daugiau valstybių narių atnaujintų visų sienų ar tam tikrų jų ruožų kontrolę ne ilgesniam kaip šešių mėnesių laikotarpiui (kurį galima pratęsti, bet visas laikotarpis neturi būti ilgesnis kaip dveji metai).
            
            
               Padėties iki 2016 m. gegužės 12 d. vertinimas
            
            
               Pagal Šengeno sienų kodekso 21 straipsnio 3 dalį, jeigu atitinkama valstybė narė turi per tris mėnesius pateikti atitinkamo veiksmų plano įgyvendinimo ataskaitą pagal Reglamento (ES) Nr. 1053/2013 16 straipsnio 4 dalį ir jeigu pasibaigus tam trijų mėnesių laikotarpiui Komisija nustato, kad padėtis išlieka nepakitusi, ji gali pradėti taikyti Šengeno sienų kodekso 29 straipsnyje numatytą procedūrą.
            
            
               Kadangi ilgiausias pagal taikytinas Šengeno sienų kodekso nuostatas leistinas laikotarpis, kuriuo galima vienašališkai atnaujinti vidaus sienos kontrolę, tam tikroms valstybėms narėms pasibaigs gegužės mėn. viduryje (žr. pirmiau), o Graikijos Respublika jau pateikė Reglamento (ES) Nr. 1053/2013 16 straipsnio 4 dalyje numatytą ataskaitą, Komisija neturėtų laukti trijų mėnesių laikotarpio pabaigos ir atlikti vertinimą, ar 2016 m. gegužės 12 d. padėtis išliks nepakitusi, ypač atsižvelgiant į tai, kad Komisija turi daug informacijos apie išorės sienų kontrolės padėtį Graikijos Respublikoje. 
            
            
               Šis vertinimas grindžiamas, be kita ko, išsamia informacija, kurią pateikia atitinkama (-os) valstybė (-ės) narė (-ės) ar šios srities ES agentūros arba kuri surenkama per vizitus vietoje. Komisija turi įvairios informacijos – tai, pavyzdžiui, Komisijos darbo grupių, dirbančių migrantų antplūdžio valdymo centruose Graikijos Respublikoje, pateikti duomenys; informacija, surinkta Graikijos Respublikoje per 2016 m. balandžio 10–16 d. iš anksto pranešus atliktą vertinimo vizitą, skirtą patikrinti, kaip taikoma Šengeno acquis išorės sienų valdymo srityje, ir surengtą pagal 2016 m. metinę vertinimo programą
                  9
               , ir informacija, Komisijos surinkta rengiant neseniai paskelbtas ataskaitas dėl migracijos padėties Graikijos Respublikoje
                  10
               .
            
            
               Komunikate „Graikijos veiksmų plano, kuriuo siekiama ištaisyti rimtus trūkumus, nustatytus 2015 m. vertinime, kaip taikoma išorės sienų valdymo srities Šengeno acquis, vertinimas“, Komisija paprašė Graikijos Respublikos iki 2016 m. balandžio 26 d. pateikti papildomos informacijos ir paaiškinimų, nes, jos nuomone, „Graikijos institucijų pateiktą veiksmų planą reikia toliau tobulinti, siekiant visapusiškai ištaisyti trūkumus, nustatytus atlikus 2015 m. lapkričio mėn. vertinimą. Visų pirma reikia patikslinti daugumos veiksmų terminus, atsakomybę ir finansinį planavimą. Be to, kai kurių veiksmų dar negalima pripažinti tinkamai įvykdytais arba užbaigtais. Galiausiai dėl tam tikrų veiksmų reikia pateikti papildomos informacijos arba paaiškinimų“. Be to, pagal ŠVM reglamento 16 straipsnio 4 dalį per tą patį trijų mėnesių laikotarpį Graikijos Respublika turi pateikti veiksmų plano įgyvendinimo ataskaitą.
            
            
               2016 m. balandžio 26 d. Graikijos Respublika suteikė Komisijai prašytos papildomos informacijos ir paaiškinimų dėl savo veiksmų plano. 2016 m. balandžio 29 d. Graikijos Respublika pateikė Komisijai veiksmų plano įgyvendinimo ataskaitą.
            
            
               Komisija ir ES valstybės narės suteikė Graikijos Respublikai reikšmingą techninę ir finansinę paramą. Nuo 2015 m. pradžios Komisija skubiai pagalbai skyrė 181 mln. EUR. Skubusis finansavimas papildo 509 mln. EUR, Graikijos Respublikai jau skirtus pagal nacionalines 2014–2020 m. migracijos ir sienų valdymo programas. FRONTEX sudarė kitoms valstybėms narėms sąlygas siųsti techninę įrangą ir žmogiškuosius išteklius, kurie leistų užtikrinti veiksmingą Graikijos Respublikos išorės sausumos ir jūrų sienų kontrolę ir apsaugą – tam ji prie jūrų sienų vykdė tokias bendras operacijas kaip „Poseidon“ jūros komponentas ir „Poseidon“ skubios pagalbos operacija, o prie išorės sausumos sienų koordinavo bendras operacijas „Lanksti operatyvinė veikla“ ir „Ryšių centrai prie sausumos sienų“.  FRONTEX taip pat bendrai finansavo vidinį įrangos ir sienos apsaugos pareigūnų perskirstymą Graikijos Respublikoje. Galiausiai, Komisija, Europos prieglobsčio paramos biuras (EASO), FRONTEX, Europolas ir Eurojustas su Graikijos valdžios institucijomis dirba vietoje, padėdami joms vykdyti savo įsipareigojimus pagal ES teisę ir migrantų antplūdžio valdymo centruose greitai nustatyti atvykstančių migrantų asmens tapatybę, juos registruoti ir imti jų pirštų atspaudus.
            
            
               Graikijos Respublika padarė didelę pažangą šalindama daugelį savo išorės sienų valdymo trūkumų, nustatytų atliekant 2015 m. lapkričio mėn. vertinimą. Be to, pradėjus įgyvendinti 2016 m. kovo 18 d. ES ir Turkijos pareiškimą
                  11
                ir kartu tebevykstant FRONTEX ir NATO operacijoms smarkiai sumažėjo iš Turkijos į Graikijos Respubliką vykstančių neteisėtų migrantų ir prieglobsčio prašytojų skaičius. Gerokai sumažėjęs į Graikijos Respubliką atvykstančių neteisėtų migrantų ir prieglobsčio prašytojų srautas ir migrantų antplūdžio valdymo centruose gauta ES agentūrų ir kitų valstybių narių parama leido Graikijos Respublikai labai pagerinti naujai atvykstančių neteisėtų migrantų ir prieglobsčio prašytojų registraciją.  Gerokai sumažėjusio migracijos srauto tvarumą dar reikia patvirtinti. Graikijos pažanga grąžinimo srityje taip pat priklausys nuo to, ar gerokai sumažėjęs migracijos srautas bus tvarus, ir nuo to, ar bus sukurtos ir prižiūrimos struktūros ir skiriama pakankamai išteklių, padėsiančių užtikrinti veiksmingą neteisėtų migrantų grąžinimą.
            
            
               Išnagrinėjus Graikijos Respublikos pateiktą informaciją, Komisijos ekspertų išvadas, padarytas per 2016 m. balandžio mėn. Šengeno vertinimo vizitą vietoje (kurios neturi poveikio pagal Reglamento (ES) Nr. 1053/2013 14 straipsnį rengiamai vertinimo ataskaitai) ir kitą informaciją, gautą iš Komisijos tarnybų darbuotojų migrantų antplūdžio valdymo centruose, pateikiamas toks įvertinimas:
            
            
               Šios srities ES agentūroms (FRONTEX ir EASO) padedant tiek įranga, tiek žmogiškaisiais ištekliais, neteisėtų migrantų registravimo procesas aplankytose Graikijos salose (Lesbo, Samo, Koso ir Simės) ir aplankytose vietose prie sausumos sienos su Turkija (Filakio registracijos centre) labai pagerėjo. Nustatoma visų atvykstančių neteisėtų migrantų asmens tapatybė, paimami visų jų pirštų atspaudai ir visi jie užregistruojami EURODAC. Atliekama migrantų ir jų kelionės dokumentų saugumo kontrolė. Migrantų apgyvendinimo padėtis pasikeitė po 2016 m. kovo 20 d., kai buvo pradėtas taikyti 2016 m. kovo 18 d. ES ir Turkijos pareiškimas.
            
            
               Graikijos Respublikos nacionalinė sienų valdymo sistemos kol kas dar neturi reikiamų operatyvinių ir administracinių pajėgumų, kad išorės sienos būtų valdomos pagal Šengeno sienų kodekso standartus, tačiau šiuos pajėgumus jau pradėta kurti. Pavyzdžiui, kol kas iki galo neužtikrinamos tam tikros svarbiausios funkcijos, kaip antai rizikos analizė, o sienų valdymo praktika yra nenuosekli. Graikijos Respublika iki galo neišnaudoja visų sienų stebėjimui tinkamų nacionalinių pajėgumų (kariuomenės, laivyno).
            
            
               Jūrų sienos su Turkija stebėjimo srityje Graikija yra labai priklausoma nuo ES, FRONTEX ir kitų valstybių narių paramos. Tačiau be šios paramos Graikija negalėtų išlaikyti tinkamo lygio jūrų sienų stebėjimo. Graikijos pakrantės apsaugos tarnybos (pasienio institucijos, atsakingos už jūrų sienų stebėjimą) informuotumas apie padėtį grindžiamas Graikijos karinio jūrų laivyno ir Graikijos kariuomenės jai perduodama informacija ir duomenimis iš keleto jos pačios patruliavimo laivų ir stebėjimo postų. Be to, įvertinta, kad, nepaisant ES ir Turkijos pareiškimo įgyvendinimo, atsižvelgiant į Turkijos artumą ir neteisėtos migracijos pavojų reagavimo pajėgumai yra nepakankami; regioniniu ir vietos lygmenimis nėra patikimos beveik realiuoju laiku veikiančios padėties vaizdo sistemos, taip pat saugaus mobiliojo ryšio tinklo, kuriuo galėtų naudotis atitinkamos sienų kontrolės institucijos.  
            
            
               Sausumos sienos su Turkija ir Albanija stebėjimo srityje darbuotojų skaičius, informuotumo apie padėtį lygis ir reagavimo pajėgumai, taip pat įranga yra pakankami, nors tam tikrus dalykus būtų galima gerinti. Prie sausumos sienos su buvusiąja Jugoslavijos Respublika Makedonija (už 87 km sienų ruožo stebėjimą atsakingas Kilkio policijos direktoratas) sienų stebėjimas kol kas ne visai atitinka Šengeno sienų kodeksą. Be to, pasienyje nėra jokios automatizuotos vaizdo stebėjimo sistemos, informuotumas apie padėtį vertinamas labai prastai, taip pat nėra galimybės susidaryti bendrą operatyvinės veiklos vaizdą. Šiame regione nėra sistemingai registruojami čia esantys migrantai, kurie nebuvo užregistruoti jiems atvykus į Graikijos Respubliką.
            
            
               Todėl, nors Graikijos Respublika deda daug pastangų ir yra padariusi nemažą pažangą, ne visi per 2015 m. lapkričio mėn. vertinimą nustatyti rimti išorės sienų valdymo trūkumai bus tinkamai ir visapusiškai pašalinti per trijų mėnesių terminą, nustatytą Šengeno sienų kodekso 21 straipsnio 3 dalyje. Kai kurie rimti išorės sienų kontrolės trūkumai išlieka nepašalinti ir kelia pavojų bendram erdvės be vidaus sienų kontrolės veikimui.   
            
         
         
            
               Kad gerai veiktų Šengeno erdvė, reikia, kad tinkamai veiktų sienų stebėjimo, sisteminio neteisėtų migrantų asmens tapatybės nustatymo ir jų registravimo priemonės bei priėmimo ir grąžinimo procedūros. Be to, Graikijos Respublikoje tebėra gana daug neregistruotų migrantų, kurie gali bandyti neteisėtai patekti į kitas valstybes nares.
            
            
               Taigi kai kurie šių rimtų išorės sienų kontrolės trūkumų, nulėmę neteisėtų migrantų antrinį judėjimą, dėl kurių kelios valstybės narės laikinai atnaujino vidaus sienų kontrolę dėl grėsmės viešajai tvarkai ar vidaus saugumui, išlieka nepašalinti, todėl gali kelti pavojų bendram erdvės be vidaus sienų kontrolės veikimui. Šis nepašalintas antrinio judėjimo pavojus reiškia, kad reikalingas darnus, suderintas ir tvarus požiūris į laikiną vidaus sienų kontrolę.
            
            
               Kadangi visos kitos nustatytos rimtos grėsmės mažinimo priemonės buvo neveiksmingos, šiuo atveju tenkinamos sąlygos, kuriomis kaip kraštutinę priemonę galima taikyti Šengeno sienų kodekso 29 straipsnį.
            
            
               Siūlomos rekomendacijos taikymo sritis
            
            
               Šengeno sienų kodekso 29 straipsnis yra bendro Šengeno erdvės veikimo apsaugos priemonė. Juo nesiekiama valstybės narės bausti, izoliuoti arba pašalinti kurią nors valstybę narę iš Šengeno erdvės – jo tikslas yra mažinti rimtą grėsmę viešajai tvarkai ar vidaus saugumui Šengeno erdvėje. Kol kas iš Graikijos Respublikos į kitas valstybes nares oro arba jūrų transportu išvyksta nedaug neteisėtų migrantų. Taigi šių transporto priemonių keleivių kontrolės atnaujinimas nesumažintų grėsmės ir todėl būtų neproporcingas. Dėl šios priežasties pasiūlyme neturėtų būti numatoma visose valstybėse narėse vykdoma vidaus sienų kontrolė, taikytina iš Graikijos Respublikos ir į ją vykstančių lėktuvų ir keltų keleiviams. Iš esmės 29 straipsnis yra priemonė, kurios taikymo sritis ir trukmė neturi viršyti to, kas tikrai būtina reaguojant į grėsmę, keliančią pavojų visam erdvės be vidaus sienų kontrolės veikimui.
            
            
               Kalbant apie 29 straipsnyje rekomenduojamą laikinos vidaus sienų kontrolės taikymo sritį, remiantis dabar turima informacija, šiuo metu vidaus sienų kontrolę vykdančioms valstybėms narėms – Vokietijai, Danijai, Austrijai, Švedijai ir asocijuotajai šaliai Norvegijai – turėtų būti leista ją tęsti, nes pasitvirtino, kad šiomis kontrolės priemonėmis galima veiksmingai šalinti rimtą grėsmę viešajai tvarkai ir vidaus saugumui, kurią sukėlė neteisėtų migrantų antrinis judėjimas iš Graikijos Respublikos. Vidaus sienos, prie kurių šiuo metu vykdoma kontrolė, tikrai atitinka nustatytus migracijos maršrutus ir grėsmes, daugiausia dėmesio skiriama konkretiems sausumos sienų ruožams arba konkretiems uostams. 
            
            
               Valstybės narės, nusprendusios vykdyti vidaus sienų kontrolę pagal šią rekomendaciją, turėtų apie tai pranešti kitoms valstybėms narėms, Europos Parlamentui ir Komisijai.
            
            
               Vidaus sienų kontrolė turėtų būti vykdoma tik tiek, kiek tai tikrai būtina, jos intensyvumas turi būti tik pats būtiniausias, ir ji turi kuo mažiau trukdyti vidaus sienų kirtimą eiliniams asmenims. Todėl turėtų būti vykdoma tik tikslinė kontrolė. Be to, tokios kontrolės būtinumas, taip pat sienos ruožai, kuriuose ji taikoma, turėtų būti reguliariai iš naujo įvertinami bendradarbiaujant su atitinkamomis valstybėmis narėmis ir atsižvelgiant į kintančią padėtį. 
            
            
               Sienų kontrolė turėtų būti vykdoma tik tokį laikotarpį, kurio reikia visiems rimtiems Sąjungos išorės sienų valdymo trūkumams pašalinti. Kelios Sąjungos inicijuotos teisėkūros iniciatyvos ir veiksmai, kuriais siekiama stiprinti jos išorės sienų valdymą (Europos pakrantės ir pasienio apsauga, grįžimas prie visų ES prieglobsčio teisės nuostatų taikymo Graikijos Respublikoje, skubaus perkėlimo Europos Sąjungoje mechanizmo stiprinimas, ES ir Turkijos pareiškimas) taip pat turėtų būti įgyvendinti ir nedelsiant visiškai parengti taikyti – tai taip pat padės gerokai sumažinti neteisėtų migrantų antrinį judėjimą.
            
            
               Komisija stebės šios rekomendacijos taikymą ir padėtį vietoje ir prireikus bet kada galės siūlyti rekomendacijos pakeitimus, kuriais būtų atsižvelgta į migracijos srautų pokyčius.
            
            
               Po keturių mėnesių nuo šios rekomendacijos priėmimo dienos Komisija ketina pateikti Europos Parlamentui ir Tarybai jos taikymo ataskaitą ir šia proga, atsižvelgdama į įgytą patirtį ir aplinkybes, gali pasiūlyti pakeitimų.
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Šia rekomendacija siekiama įgyvendinti šioje politikos srityje galiojančias nuostatas.
               
            
            
               •Suderinamumas su kitomis Sąjungos politikos sritimis
            
            
               
                  Ši rekomendacija yra susijusi su Sąjungos vidaus rinkos ir migracijos ir prieglobsčio politika.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  2016 m. kovo 9 d. Europos Parlamento ir Tarybos reglamento (ES) 2016/399 dėl taisyklių, reglamentuojančių asmenų judėjimą per sienas, Sąjungos kodekso 29 straipsnis. 
               
            
            
               •Subsidiarumo principas (neišimtinės kompetencijos atveju) 
            
            
               
                  Reglamento (ES) Nr. 2016/399 29 straipsnyje nustatyta, kad remdamasi Komisijos pasiūlymu Taryba priima rekomendaciją dėl laikinos vidaus sienų kontrolės. 
               
            
         
         
            
               
                  Veiksmų Sąjungos lygmeniu reikia imtis kilus pavojui visam erdvės be vidaus sienų kontrolės veikimui. 
               
            
            
               •Proporcingumo principas
            
            
               
                  Šiuo pasiūlymu neviršijama to, kas būtina nustatytam tikslui pasiekti.
               
            
            
               3.EX-POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex-post vertinimas ir tinkamumo patikros
            
            
               
                  netaikoma
               
            
            
               •Konsultacijos su suinteresuotosiomis šalimis
            
            
               
                  netaikoma
               
            
            
               •Tiriamųjų duomenų rinkimas ir naudojimas
            
            
               
                  netaikoma
               
            
            
               •Poveikio vertinimas
            
            
               
                  netaikoma
               
            
            
               •Reglamentavimo tinkamumas ir supaprastinimas
            
            
               
                  netaikoma
               
            
            
               •Pagrindinės teisės
            
            
               
                  Rengiant šį pasiūlymą atsižvelgta į pagrindinių teisių apsaugą. 
               
            
            
               4.POVEIKIS BIUDŽETUI
            
            
               
                  netaikoma
               
            
            
               5.KITI ELEMENTAI
            
            
               
                  netaikoma
               
            
         
         
            
               2016/0140 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo pateikiama rekomendacija dėl laikinos vidaus sienų kontrolės išimtinėmis aplinkybėmis, keliančiomis pavojų bendram Šengeno erdvės veikimui
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2016 m. kovo 9 d. Europos Parlamento ir Tarybos reglamentą (ES) 2016/399, nustatantį taisyklių, reglamentuojančių asmenų judėjimą per sienas, Sąjungos kodeksą (Šengeno sienų kodeksas)
                  12
               , ypač į jo 29 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)po staigaus mišrių migracijos srautų padidėjimo 2015 m. ES ištiko beprecedentė migracijos ir pabėgėlių krizė. Dėl to kilo didžiulių sunkumų užtikrinant veiksmingą išorės sienų kontrolę pagal Šengeno acquis ir priimant atvykstančius migrantus bei tvarkant su jais susijusius dokumentus. Krizė atskleidė ir platesnio masto struktūrinių Sąjungos išorės sienų apsaugos trūkumų;
            
            
               (2)šie įvykiai, visų pirma dėl geografinės padėties, ypač paveikė Graikiją – į Egėjo jūros salas atvykstančių migrantų skaičius padidėjo dramatiškai; 
            
            
               (3)Remiantis Tarybos reglamentu (ES) Nr. 1053/2013
                  13
                ir 2015 m. metine vertinimo programa
                  14
               , 2015 m. lapkričio 10–13 d. iš anksto nepranešus surengtas vizitas vietoje, per kurį įvertinta, kaip Graikijos Respublika įgyvendina Šengeno acquis išorės sienų valdymo srityje prie savo sausumos (Orestiadoje, Filakyje, Kastanijoje, Nea Visoje) ir jūrų (Chio ir Samo salose) sienų su Turkija;
            
            
               (4)2016 m. vasario 2 d. Komisija priėmė įgyvendinimo sprendimą, kuriuo priimama vertinimo, kaip Graikijos Respublika taiko Šengeno acquis išorės sienos valdymo srityje, ataskaita
                  15
               , ir jame nurodė, kad esama rimtų išorės sienų kontrolės vykdymo trūkumų, kuriuos Graikijos valdžios institucijos turi šalinti ir spręsti; 
            
            
               (5)2016 m. vasario 12 d. Taryba priėmė rekomendacijas dėl vertinimo metu nustatytų rimtų trūkumų šalinimo ir nurodė jų įgyvendinimo prioritetus. Kad nekiltų pavojus Šengeno erdvės veikimui, Graikijos valdžios institucijos turėtų imtis atitinkamų priemonių užtikrinti, kad išorės sienų kontrolė būtų vykdoma prie visų jos išorės sienų ir kad ji atitiktų Šengeno acquis;
            
            
               (6)2016 m. vasario 24 d. Komisija priėmė rekomendacijas dėl konkrečių priemonių, kurių po 2016 m. vasario 2 d. įvertinimo ataskaitos turi imtis Graikijos Respublika, kad užtikrintų atitiktį 2016 m. vasario 12 d. Tarybos rekomendacijoms; 
            
            
               (7)2016 m. kovo 12 d. Graikijos Respublika pateikė vertinimo ataskaitoje nustatytų trūkumų, apie kuriuos kalbama į Tarybos rekomendacijoje, pašalinimo veiksmų planą. 2016 m. balandžio 12 d. Komisija pateikė Tarybai šio veiksmų plano tinkamumo įvertinimą. Komisija padarė išvadą, kad Graikijoje padaryta didelė pažanga, tačiau veiksmų planą dar reikia tobulinti siekiant tinkamai ir visapusiškai pašalinti vertinimo ataskaitoje nurodytus trūkumus. Ji paprašė Graikijos iki balandžio 26 d. pateikti papildomos informacijos ir paaiškinimų dėl veiksmų plano;
            
            
               (8)2016 m. balandžio 26 d. Graikijos Respublika suteikė Komisijai prašytos papildomos informacijos ir paaiškinimų dėl savo veiksmų plano. 2016 m. balandžio 29 d., vadovaudamasi Reglamento (ES) Nr. 1053/2013 16 straipsnio 4 dalimi, Graikijos Respublika pateikė Komisijai Veiksmų plano įgyvendinimo ataskaitą; 
            
            
               (9)remiantis Reglamentu (ES) Nr. 1053/2013 ir 2016 m. metine vertinimo programa, 2016 m. balandžio 10–16 d. Graikijos Respublikoje iš anksto pranešus surengtas vizitas vietoje
                  16
               ; 
            
            
               (10)rekordinis nuo 2015 m. į Europos Sąjungą atvykusių migrantų skaičius ir trūkumai prie tam tikrų Sąjungos išorės sienų ruožų, nustatyti per 2015 m. lapkričio mėn. atliktą vertinimą, sukėlė nemažą antrinį judėjimą, kuris kelia rimtą grėsmę kelių valstybių narių viešajai tvarkai ar vidaus saugumui; 
            
            
               (11)šiuo metu penkios Šengeno valstybės (Austrija, Vokietija, Danija, Švedija ir Norvegija) vykdo vidaus sienų kontrolę reaguodamos į rimtą grėsmę viešajai tvarkai ar vidaus saugumui, kurią sukėlė neteisėtų migrantų antrinis judėjimas, nulemtas rimtų išorės sienų kontrolės trūkumų. Šios vidaus sienų kontrolės atnaujinimo priemonės yra tinkamas atsakas į nustatytą grėsmę vidaus saugumui ir viešajai tvarkai, atitinkantis Šengeno sienų kodeksą – jos yra būtinos ir laikomos proporcingomis. 2015 m. spalio 23 d. Komisija pateikė Nuomonę dėl Vokietijoje ir Austrijoje atnaujintos vidaus sienų kontrolės būtinumo ir proporcingumo
                  17
               , kurioje padarė išvadą, kad kontrolės atnaujinimas ir vėlesni sprendimai jį pratęsti atitinka Šengeno sienų kodeksą;
            
         
         
            
               (12)Komunikate „Grįžimas prie Šengeno erdvės nuostatų. Veiksmų planas“
                  18
                Komisija nurodė, kad, jeigu migracinis spaudimas tęsis ir rimti išorės sienų kontrolės trūkumai nebus pašalinti iki 2016 m. gegužės 12 d., vadovaujantis Šengeno sienų kodekso 29 straipsnio 2 dalimi, reikės pateikti Tarybai pasiūlymą, kuriame rekomenduojama siekti suderinto Sąjungos požiūrio į vidaus sienų kontrolę, kol bus ištaisyti arba pašalinti išorės sienų kontrolės struktūriniai trūkumai. Komunikate nurodyti veiksmai, kurių reikia imtis, kad vėliausiai iki 2016 m. pabaigos būtų grįžta prie įprastai veikiančios Šengeno erdvės; 
            
            
               (13)Graikijos Respublika padarė didelę pažangą spręsdama daugelį savo išorės sienų valdymo trūkumų, nustatytų atliekant 2015 m. lapkričio mėn. vertinimą. Be to, pradėjus įgyvendinti 2016 m. kovo 18 d. ES ir Turkijos pareiškimą
                  19
                ir kartu tebevykstant FRONTEX ir NATO operacijoms smarkiai sumažėjo iš Turkijos į Graikijos Respubliką vykstančių neteisėtų migrantų ir prieglobsčio prašytojų skaičius. Gerokai sumažėjęs į Graikijos Respubliką atvykstančių neteisėtų migrantų ir prieglobsčio prašytojų srautas ir migrantų antplūdžio valdymo centruose gauta ES agentūrų ir kitų valstybių narių parama leido Graikijos Respublikai labai pagerinti naujai atvykstančių neteisėtų migrantų ir prieglobsčio prašytojų registraciją. Gerokai sumažėjusio migracijos srauto tvarumą dar reikia patvirtinti;
            
            
               (14)nors padaryta nemaža pažanga, ne visus nustatytus rimtus trūkumus pavyko tinkamai ir visapusiškai pašalinti per trijų mėnesių terminą, nustatytą Reglamento (ES) 2016/399 21 straipsnio 3 dalyje. Kai kurie rimti išorės sienų kontrolės trūkumai išlieka nepašalinti ir kelia pavojų bendram erdvės be vidaus sienų kontrolės veikimui. Visų pirma Graikijos Respublika nepašalino išorės sienų kontrolės struktūrinių trūkumų, kurių esama visoje jos sienų valdymo sistemoje bei sienų stebėjimo ir informuotumo apie padėtį srityse. Be to, daug Graikijos Respublikos teritorijoje neteisėtai esančių asmenų nebuvo užregistruoti ir gali bandyti neteisėtai patekti į kitas valstybes nares. Ši antrinio judėjimo rizika yra ypač didelė, jei neteisėti migrantai nėra apgyvendinti tinkamuose priėmimo centruose. Galiausiai, Taryba rekomendavo Graikijos Respublikai imtis reikiamų priemonių užtikrinti, kad būtų vykdoma visų jos išorės sienų kontrolė ir kad ji būtų suderinta su Šengeno acquis, tačiau sienos su buvusiąja Jugoslavijos Respublika Makedonija stebėjimas šiuo metu nevisiškai atitinka Šengeno sienų kodeksą. Graikijos Respublika neįgyvendino Komisijos rekomendacijos imtis tolesnių priemonių prie sienos su buvusiąja Jugoslavijos Respublika Makedonija siekiant užtikrinti, kad trečiųjų šalių piliečiai iš Graikijos Respublikos teritorijos galėtų išvykti tik nustatytuose sienos perėjimo punktuose. Dėl to migrantų antrinio judėjimo į kitas valstybes nares rizika dar padidėja;   
            
            
               (15)taigi kai kurie šių rimtų išorės sienų kontrolės trūkumų, nulėmę neteisėtų migrantų antrinį judėjimą, dėl kurių kelios valstybės narės laikinai atnaujino vidaus sienų kontrolę dėl grėsmės viešajai tvarkai ar vidaus saugumui, išlieka nepašalinti, todėl gali kelti pavojų bendram erdvės be vidaus sienų kontrolės veikimui. Šis nepašalintas antrinio judėjimo pavojus reiškia, kad reikalingas darnus, suderintas ir tvarus požiūris į laikiną vidaus sienų kontrolę;
            
            
               (16)kadangi visos kitos nustatytos rimtos grėsmės mažinimo priemonės buvo neveiksmingos, tenkinamos sąlygos, kuriomis kaip kraštutinę priemonę galima taikyti Šengeno sienų kodekso 29 straipsnį;
            
            
               (17)todėl, remiantis turima informacija, rekomendacija vykdyti vidaus sienų kontrolę pagal Šengeno sienų kodekso 29 straipsnį turėtų būti skirta toms valstybėms narėms, kurios šiuo metu vykdo vidaus sienų kontrolę reaguodamos į rimtą grėsmę viešajai tvarkai arba vidaus saugumui, sukeltą neteisėtų migrantų antrinio judėjimo, t. y. Vokietijai, Danijai, Austrijai, Švedijai ir asocijuotajai šaliai Norvegijai. Šioms valstybėms narėms turėtų būti leista vykdyti tokią kontrolę, nes ji tinkamai mažina rimtą grėsmę viešajai tvarkai ir vidaus saugumui, kylančią dėl neteisėtų migrantų antrinio judėjimo. Vidaus sienos, prie kurių šiuo metu vykdoma kontrolė, atitinka nustatytus migracijos maršrutus ir grėsmes, daugiausia dėmesio skiriama konkretiems sausumos sienų ruožams arba konkretiems uostams; 
            
            
               (18)valstybės narės, nusprendusios vykdyti vidaus sienų kontrolę pagal šią rekomendaciją, turėtų apie tai pranešti kitoms valstybėms narėms, Europos Parlamentui ir Komisijai;
            
            
               (19)vidaus sienų kontrolė pagal Šengeno sienų kodekso 29 straipsnį turėtų būti vykdoma tik tiek, kiek tai tikrai būtina, jos intensyvumas turi būti tik pats būtiniausias, ir ji turi kuo mažiau trukdyti atitinkamų vidaus sienų kirtimą eiliniams asmenims. Todėl turėtų būti vykdoma tik tikslinė kontrolė. Tokios kontrolės būtinumas, taip pat sienos ruožai, kuriuose ji taikoma, turėtų būti reguliariai iš naujo įvertinami bendradarbiaujant su atitinkamomis valstybėmis narėmis;  
            
            
               (20)sienų kontrolė turėtų būti vykdoma tik tol, kol tai būtina grėsmei viešajai tvarkai ir vidaus saugumui pašalinti. Kelios Sąjungos inicijuotos teisėkūros iniciatyvos ir veiksmai, kuriais siekiama stiprinti jos išorės sienų valdymą (Europos pakrantės ir pasienio apsauga, grįžimas prie visų ES prieglobsčio teisės nuostatų taikymo Graikijos Respublikoje, skubaus perkėlimo Europos Sąjungoje mechanizmo stiprinimas, ES ir Turkijos pareiškimas) taip pat turėtų būti įgyvendinti ir nedelsiant visiškai parengti taikyti – tai taip pat padės gerokai sumažinti neteisėtų migrantų antrinį judėjimą;
            
            
               (21)Taryba pažymi, kad Komisija stebės šios rekomendacijos taikymą ir prireikus siūlys pakeitimus, kuriais būtų atsižvelgta į migracijos srautų pokyčius;
            
            
               (22)Komisija taip pat paskelbė, kad po keturių mėnesių nuo šios rekomendacijos priėmimo dienos ji pateiks Europos Parlamentui ir Tarybai rekomendacijos taikymo ataskaitą ir šia proga, atsižvelgdama į įgytą patirtį ir aplinkybes, gali pasiūlyti jos pakeitimų,
            
            
            
               REKOMENDUOJA:
            
            
               1. Austrijai, Vokietijai, Danijai, Švedijai ir Norvegijai toliau taikyti proporcingą laikiną sienų kontrolę (ne ilgesnį kaip šešių mėnesių laikotarpį, skaičiuojant nuo šio įgyvendinimo sprendimo priėmimo dienos) prie šių vidaus sienų:
            
            
               - Austrijai – prie Austrijos ir Vengrijos sausumos sienos bei Austrijos ir Slovėnijos sausumos sienos;
            
            
               - Vokietijai – prie Vokietijos ir Austrijos sausumos sienos;
            
            
               - Danijai – Danijos uostuose, kuriuose vyksta susisiekimas keltais su Vokietija, ir prie Danijos ir Vokietijos sausumos sienos; 
            
            
               - Švedijai – pietų ir vakarų regionų policijos prižiūrimuose Švedijos uostuose ir prie Zundo tilto;
            
            
               - Norvegijai – Norvegijos uostuose, kuriuose vyksta susisiekimas keltais su Danija, Vokietija ir Švedija.
            
            
               2. Atitinkamos valstybės narės turėtų apie tai pranešti kitoms valstybėms narėms, Europos Parlamentui ir Komisijai.
            
         
         
            
               3. Sienų kontrolė turėtų būti tikslinga, o jos taikymo sritis, dažnumas, vieta ir laikas neturėtų viršyti to, kas tikrai būtina reaguojant į rimtą grėsmę ir saugant viešąją tvarką ir vidaus saugumą. Valstybė narė, vykdanti vidaus sienų kontrolę pagal šį įgyvendinimo sprendimą, turėtų reguliariai iš naujo įvertinti šios kontrolės būtinumą, dažnumą, vietą ir laiką, koreguoti kontrolės priemones pagal esamos grėsmės lygį, prireikus mažinti jos intensyvumą ir kas du mėnesius teikti ataskaitą Komisijai.
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  2013 m. spalio 7 d. Tarybos reglamentas (ES) Nr. 1053/2013, kuriuo sukuriamas tikrinimo, kaip taikoma Šengeno acquis, vertinimo ir stebėsenos mechanizmas, ir panaikinamas 1998 m. rugsėjo 16 d. Vykdomojo komiteto sprendimas, įsteigiantis Šengeno įvertinimo ir įgyvendinimo nuolatinį komitetą (OL L 295, 2013 11 6, p. 27).
               
               
                  
                     (2)
                  2014 m. lapkričio 14 d. Komisijos įgyvendinimo sprendimas C(2014) 8377, kuriuo pagal 2013 m. spalio 7 d. Tarybos reglamento (ES) Nr. 1053/2013, kuriuo sukuriamas tikrinimo, kaip taikoma Šengeno acquis, vertinimo ir stebėjimo mechanizmas, 6 straipsnį nustatoma 2015 m. metinė vertinimo (per vizitus vietoje iš anksto nepranešus) programa.
               
               
                  
                     (3)
                  C(2016) 450, 2016 2 2.
               
               
                  
                     (4)
                  OL L 105, 2006 4 13, p. 1.
               
               
                  
                     (5)
                  COM(2016) 220 final, 2016 4 12.
               
               
                  
                     (6)
                  COM(2015) 7100 final.
               
               
                  
                     (7)
                  COM(2016) 120 final.
               
               
                  
                     (8)
                  OL L 77, 2016 3 23, p. 1.
               
               
                  
                     (9)
                  C(2015) 8537, 2015 12 9.
               
               
                  
                     (10)
                  Pirmoji perkėlimo Europos Sąjungoje ir į Europos Sąjungą ataskaita, 2016 m. kovo 16 d., (COM(2016) 165 final), Migrantų antplūdžio valdymo centrų kūrimo Graikijoje pažangos ataskaita, 2016 m. kovo 4 d. (COM(2016) 141 final), Antroji perkėlimo Europos Sąjungoje ir į Europos Sąjungą ataskaita, 2016 m. balandžio 12 d. (COM(2016) 222 final), Pirmoji pažangos, padarytos įgyvendinant ES ir Turkijos pareiškimą, ataskaita, 2016 m. balandžio 20 d. (COM(2016) 231 final).
               
               
                  
                     (11)
                  SN 38/16, 2016 3 18.
               
               
                  
                     (12)
                  OL L 77, 2016 3 23, p. 1.
               
               
                  
                     (13)
                  2013 m. spalio 7 d. Tarybos reglamentas (ES) Nr. 1053/2013, kuriuo sukuriamas tikrinimo, kaip taikoma Šengeno acquis, vertinimo ir stebėsenos mechanizmas, ir panaikinamas 1998 m. rugsėjo 16 d. Vykdomojo komiteto sprendimas, įsteigiantis Šengeno įvertinimo ir įgyvendinimo nuolatinį komitetą (OL L 295, 2013 11 6, p. 27).
               
               
                  
                     (14)
                  2014 m. lapkričio 14 d. Komisijos įgyvendinimo sprendimas C(2014) 8377, kuriuo pagal 2013 m. spalio 7 d. Tarybos reglamento (ES) Nr. 1053/2013, kuriuo sukuriamas tikrinimo, kaip taikoma Šengeno acquis, vertinimo ir stebėsenos mechanizmas, 6 straipsnį nustatoma 2015 m. metinė vertinimo (per vizitus vietoje iš anksto nepranešus) programa.
               
               
                  
                     (15)
                  C(2016) 450, 2016 2 2.
               
               
                  
                     (16)
                  C(2015) 8537, 2015 12 9.
               
               
                  
                     (17)
                  C(2015) 7100, 2015 10 23.
               
               
                  
                     (18)
                  COM(2016) 120 final.
               
               
                  
                     (19)
                  SN 38/16, 2016 3 18.